
NR. 1909 /Ş.A./05.12.2006

NOTĂ

privind salariul minim brut pe ţară utilizat la stabilirea unor obligaţii şi prestaţii sociale


Legislaţia muncii utilizează, în prezent, două noţiuni ale salariului minim şi anume:

- salariul de bază minim brut pe ţară, garantat în plată, reglementat de art. 159 alin.(1) din Codul Muncii, respectiv de Hotărârea Guvernului nr. 1766/2005, în cuantum de 330 lei;

- salariul de bază minim brut negociat, reglementat de art. 39 alin.(3) din Contractul Colectiv de Muncă Unic la Nivel Naţional pentru anii 2005 – 2006 nr. 2001/2005, cu modificările şi completările aduse de Actul Adiţional nr. 710/2006, în cuantum de 370 lei.

Având în vedere solicitările venite din partea unor angajatori cu privire la utilizarea salariului minim brut pe ţară, se fac următoarele precizări:


Pentru stabilirea drepturilor reprezentând prestaţii sociale, cât şi pentru stabilirea obligaţiilor sociale, care au drept bază de calcul „salariul minim brut pe ţară”, se utilizează salariul minim prevăzut de HG nr. 1766/2005, respectiv 330 lei, indiferent de nivelul salariului minim brut pe ţară negociat, prevăzut de Contractul Colectiv de Muncă Unic la Nivel Naţional.


Drepturile şi obligaţiile cu caracter social la care ne referim sunt:

(enumerarea nu este exhaustivă) 
· contribuţia individuală de asigurări sociale datorată de asiguraţi pentru perioada de concediu medical (art. 45 alin.(2)  din OuG nr. 158/2005, cu modificările şi completările ulterioare);

· contribuţia de asigurări sociale datorată de angajatori pentru perioada de concediu medical (art. 45 alin.(3) din OuG nr. 158/2005, cu modificările şi completările ulterioare);

· valoarea punctajului anual al asiguratului, pentru perioadele în care a beneficiat de concediu medical şi indemnizaţie de asigurări sociale de sănătate (art. 46 alin.(1) şi (1¹) din OuG nr. 158/2005, cu modificările şi completările ulterioare);

· valoarea punctajului anual al asiguratului, pentru perioadele asimilate (art. 163 din Legea nr. 19/2000);

· cuantumul indemnizaţiei pentru însoţitor al pensionarului de invaliditate gradul I (art. 61 din Legea nr. 19/2000).

Prevederile enunţate mai sus cu privire la salariul minim brut pe ţară, garantat în plată, precum şi cele privind salariul de bază minim brut negociat vor fi avute în vedere de angajatori, inclusiv în ceea ce priveşte modul de completare a Declaraţiei lunare privind evidenţa nominală a asiguraţilor şi a obligaţiilor de plată către bugetul asigurărilor sociale de stat.

Menţionăm că aplicaţia informatică (versiunea 6.03), difuzată de Casa Naţională de Pensii şi Alte Drepturi de Asigurări Sociale, pentru întocmirea Declaraţiei lunare privind evidenţa nominală a asiguraţilor şi a obligaţiilor de plată către bugetul asigurărilor sociale de stat, respectă dispoziţiile în vigoare privind salariul minim brut pe ţară.

